b'\n_START_ARTICLE_\nSvetlice\n_START_SECTION_\nZgodba\n_START_PARAGRAPH_\nDogajalni \xc4\x8das je jesen 1958, kraj pa pode\xc5\xbeelsko mestece Dobrije. V ospredju romana je Marinova dru\xc5\xbeina: stari Marin, njegova \xc5\xbeena Marnica, njuna odrasla otroka Andrej in Ana ter Andrejeva dru\xc5\xbeina (\xc5\xbeena Barbara in otroka Marko in Marijica)._NEWLINE_Marin je \xc4\x8dlovek z velikim ugledom, odlo\xc4\x8den mo\xc5\xbe, ki je po o\xc4\x8detovi \xc5\xbeelji nadaljeval poklic avtoprevoznika. Zna v\xc5\xbeiveti v obeh svetovih \xe2\x80\x93 svetu realnosti in svetu iluzije. Svet realnosti predstavlja njegovo doma\xc4\x8de okolje \xe2\x80\x93 Dobrije, medtem ko je svet iluzije Maribor, kamor slu\xc5\xbebeno zahaja, natan\xc4\x8dneje je to kinobar, kjer ima poleg prijateljev tudi svojo mlado prijateljico Veroniko, pevko s svetlimi lasmi in poltjo. Ta mu v \xc5\xbeivljenju predstavlja svetlico in pred smrtjo je njegova zadnja \xc5\xbeelja podalj\xc5\xa1ati trenutke ob njej in jo videti golo, kar tudi do\xc5\xbeivi. Z Marnico sta poro\xc4\x8dena \xc5\xbee 30 let, njun zakon je stabilen, saj je Marnica neizmerno pohlevna, ustre\xc5\xbeljiva in prilagodljiva \xc5\xbeena, gospodinja in mati. Zgodba Ane in Andreja je druga\xc4\x8dna. O\xc4\x8de Marin ju je vzgajal popustljivo, prepustil ju je \xc5\xbeivljenjskemu toku, da se sama nau\xc4\x8dita plavati. Andrej je zaradi tega izredno zmeden, ima slabo samopodobo in se podcenjuje. Zaposlen je kot pomo\xc4\x8dnik v pisarni ukazovalnega birokrata Pivca, \xc5\xa1tudira pravo, a je za \xc5\xa1tudij vedno manj motiviran. Njegov zakon z Barbaro je ponesre\xc4\x8den, na koncu romana ga ona zapusti. Drugi otrok, h\xc4\x8derka Ana, nosi v sebi ma\xc5\xa1\xc4\x8devalnost in \xc5\xa1kodo\xc5\xbeeljnost do drugih, posebno bli\xc5\xbenjih ljudi, in sicer zaradi nekega razo\xc4\x8daranja v otro\xc5\xa1tvu. Je slaba u\xc4\x8diteljica, lo\xc4\x8dena, nato se poro\xc4\x8di z urarjem Simonom, a se tudi z njim razide; tako kot prej\xc5\xa1nji njen mo\xc5\xbe tudi on pristane v bolni\xc5\xa1nici kot alkoholik._NEWLINE_Socialno ozadje romana je iz pogovorov doma\xc4\x8dinov v gostilni. Besedilo je iz monologov in dialogov med Marinovimi (bodisi pogovori dveh partnerjev ali prijateljev bodisi samostojna razmi\xc5\xa1ljanja posameznikov v toku zavesti).\n_START_SECTION_\nKritike\n_START_PARAGRAPH_\n"Tako imamo opraviti z dru\xc5\xbeinsko kroniko, v pripoved ujeto z odlo\xc4\x8dilnimi dru\xc5\xbeinskimi situacijami in spremembami, ki dajejo pisatelju mo\xc5\xbenost predstaviti najintimneje moralne lastnosti posameznikov, za nekatere tudi nastajanje in posledice teh lastnosti. /.../ Tako se sre\xc4\x8danje s temi ljudmi strne v neveselo spoznanje, da je v \xc4\x8dlove\xc5\xa1kem \xc5\xbeivljenju \xc5\xa1e toliko ne\xc4\x8dlove\xc5\xa1kega, in da se le tu in tam zable\xc5\xa1\xc4\x8de v njem svetlice, iskrice dobrega ali son\xc4\x8dne prelihe, ki naj bi simbolizirale svetle trenutke v \xc4\x8dlovekovem \xc5\xbeivljenju. V tem pogledu je Suhodol\xc4\x8danov roman zna\xc4\x8dilna in zgovorna diagnoza slovenskega pode\xc5\xbeelja." (Vurnik 1965: 947\xe2\x80\x93950)_NEWLINE_"Suhodol\xc4\x8danov literarni pohod v \xc4\x8dlove\xc5\xa1ki notranji svet, kjer mu pripovedni zapis teko\xc4\x8de bele\xc5\xbei notranji monolog in lirsko izpoved, pa tudi groteskno dramo, izvira iz socialnega gradiva." (Glu\xc5\xa1i\xc4\x8d 1996: 182\xe2\x80\x93183)_NEWLINE_"Skupino ljudi, ki ji je usojeno so\xc5\xbeitje v pode\xc5\xbeelskem mestecu, \xc5\xbeenejo v njihovem uveljavljanju zve\xc4\x8dine primitivna gibala: seks in ustrezni prekr\xc5\xa1ki dru\xc5\xbebenega dogovora, spodrezano in na novo poganjajo\xc4\x8de lastni\xc5\xa1tvo v razli\xc4\x8dnih oblikah, gojenje iluzij in stre\xc5\xbeenje osebnemu ugodju." (Paternu, Glu\xc5\xa1i\xc4\x8d-Krisper, Kmecl 1967: 310\xe2\x80\x93311)'